Aadama Sild
Aadama Sild ehk Ram Setu on Hindustani poolsaare lõunatipu lähedal asuvat Pāmbani saart ja Sri Lanka looderannikul asuvat Mannari saart ühendav ning Palki väina läbiv 30 km pikkune leetseljakute, korallrahude ja saarte ahelik Mannari lahes. Ram Setu on korduvalt olnud ühenduses mandriga, viimati 15. sajandil. Kuulub nii Indiale kui ka Sri Lankale, on vana pärlipüügipiirkond. Ram Setu on sajandeid olnud Sri Lanka ja Hindustani poolsaare tamilite ühendustee. "Rāmājana" järgi on tegu jäänustega sillast, mille ehitas ahvikarja abiga Rāma. Nii sai Rāma oma röövitud abikaasa Sita Lankalt ära tuua. India valitsus kavatseb rajada läbi Ram Setu kanali laevadele, kuid eriti hindu rahvuslased on sellele ägedalt vastu.